**Ministru kabineta noteikumu „Apsardzes sertifikātu izsniegšanas kārtība” projekta**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Apsardzes darbības likuma (turpmāk – Likums) 14.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Likuma 14.panta trešo daļu Ministru kabinets nosaka:  1) apsardzes sertifikāta saņemšanai nepieciešamo izglītību;  2) personas, kurām apsardzes sertifikāta saņemšanai nav nepieciešams kārtot apsardzes darbinieka kvalifikācijas pārbaudījumu;  3) prasības attiecībā uz apsardzes darbinieka kvalifikācijas pārbaudījumu un kārtību, kādā persona to kārto;  4) kārtību, kādā fiziskajai personai izsniedzams apsardzes sertifikāts, tā dublikāts un atkārtots sertifikāts un pagarināms apsardzes sertifikāta derīguma termiņš;  5) apsardzes sertifikāta paraugu;  6) kārtību un apmēru, kādā maksājama valsts nodeva par apsardzes darbinieka kvalifikācijas pārbaudījuma kārtošanu, apsardzes sertifikāta, tā dublikāta un atkārtota sertifikāta izsniegšanu un apsardzes sertifikāta derīguma termiņa pagarināšanu.  Atbilstoši Likuma Pārejas noteikumu 12.punktam Ministru kabinets līdz 2017.gada 1.jūlijam izdod šā likuma 14.panta trešajā daļā minētos noteikumus.  Ņemot vērā minēto, ir izstrādāts Ministru kabineta noteikumu projekts “Apsardzes sertifikātu izsniegšanas kārtība” (turpmāk – Projekts).  Saskaņā ar Projektu, lai saņemtu apsardzes sertifikātu, personai ir nepieciešams iegūt izglītību vienā no šādām izglītības programmām:  1. profesionālās pilnveides izglītības programmā “Apsardzes darba pamatlīmeņa zināšanu izglītības programma” un saņemt apliecību par profesionālās pilnveides izglītības iegūšanu;  2. profesionālās tālākizglītības programmā apsardzes pakalpojumu jomā (profesijas kods: 5414) un saņemt profesionālās kvalifikācijas ne zemāku par otro profesionālās kvalifikācijas līmeni apliecību;  3. pirmā līmeņa profesionālās augstākās izglītības studiju programmā un saņemt izglītības dokumentu, kas apliecina profesionālās kvalifikācijas “Drošības speciālists” iegūšanu;  4. piektā līmeņa profesionālās augstākās izglītības studiju programmā un saņemt izglītības dokumentu, kas apliecina profesionālās kvalifikācijas “Drošības dienesta vadītājs” iegūšanu.  Projekts paredz, ka profesionālās pilnveides izglītības programmu “Apsardzes darba pamatlīmeņa zināšanu izglītības programma” 84 stundu apjomā (turpmāk – Pamatlīmeņa zināšanu izglītības programma 84 stundu apjomā) izstrādā izglītības iestāde atbilstoši iekšlietu ministra apstiprinātajam profesionālās pilnveides izglītības programmas paraugam (turpmāk – Programmas paraugs).  Izglītības un zinātnes ministrija 2017.gada 21.martā ir saskaņojusi iekšlietu ministra apstiprināto Programmas paraugu ar nosacījumu, ka apsardzes jomas ārējā normatīvajā aktā tiks noteikta tiesību norma par šīs Programmas parauga veidu un īstenošanas apjomu (Izglītības un zinātnes ministrijas vēstule Nr.01-10e/1179).  Programmas paraugs ir izstrādāts, ņemot vērā Saeimas Parlamentārās izmeklēšanas komisijas izdarītos secinājumus (Ministru kabineta 2016.gada 26.janvāra sēdes prot. Nr.4, 91.§ (TA-2549)) un Tiesībsarga 2015.gada 23.februāra atzinumā Nr.6-6/8 “Pārbaudes lietā Nr.2013-159-22” izteikto rekomendāciju par šobrīd spēkā esošās profesionālās pilnveides izglītības programmas “Apsardzes darbs” (160 stundu apjomā) parauga (turpmāk – Programmas paraugs “Apsardzes darbs”) satura pilnveidi, lai nodrošinātu apsardzes nozarei atbilstošu izglītības programmas paraugu un izglītojamā sagatavotību.  Programmas paraugu izstrādāja Valsts policijas vadībā izveidotā darba grupa (turpmāk – darba grupa), kurā piedalījās Valsts policijas, Valsts policijas koledžas, Valsts ugunsdzēsības un glābšanas dienesta, Iekšlietu ministrijas, Izglītības kvalitātes valsts dienesta pārstāvji, apsardzes nozares eksperti un visu apsardzes nozari pārstāvošo nevalstisko organizāciju pārstāvji.  Programmas paraugā salīdzinājumā ar Programmas paraugu “Apsardzes darbs” ir veiktas izmaiņas mācību priekšmetu sarakstā, precizētas apgūstamās mācību tēmas un apakštēmas, būtiski samazināts stundu skaits, kas paredzēts fiziska spēka un speciālo līdzekļu pielietošanas apguvei.  Samazinot Programmas parauga apjomu, kas dod tiesības personai kārtot apsardzes darbinieka kvalifikācijas pārbaudījumu (turpmāk – pārbaudījums) apsardzes sertifikāta saņemšanai, netika samazināts prasību līmenis izglītojamā sagatavotībai. Vienlaikus Programmas paraugā veikti arī citi papildinājumi, lai izglītojamā apmācība tiktu vērsta tieši uz nepieciešamo pamatlīmeņa zināšanu, prasmju un iemaņu veidošanu apsardzes darbībā un pēc iespējas tiktu “pietuvināta” darba videi.  Atbilstoši Ministru kabineta 2005.gada 29.novembra noteikumu Nr.902 „Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti” 4.punktam profesionālās pilnveides izglītības apliecību izsniedz personai, kura apguvusi licencētu izglītības programmu, kuras apjoms ir vismaz 160 stundas, ja citi apmācību reglamentējošie ārējie normatīvie akti nenosaka mazāku apjomu.  Ņemot vērā minēto, Projektā tiek paredzēts, ka Pamatlīmeņa zināšanu izglītības programmas apjoms ir 84 stundas*.*  Programmas paraugs stājas spēkā ar Projekta spēkā stāšanās brīdi.  Projekts paredz, ka, lai saņemtu apsardzes sertifikātu, personai, kura būs apguvusi Pamatlīmeņa zināšanu izglītības programmu 84 stundu apjomā vai iepriekšējo profesionālās pilnveides izglītības programmu “Apsardzes darbs” (kods: 20P 861 00) 160 stundu apjomā, nepieciešams kārtot pārbaudījumu. Savukārt, ja persona ir ieguvusi Projekta 2.2., 2.3. un 2.4. apakšpunktā norādīto izglītību, pārbaudījumu nav nepieciešams kārtot. Šāds tiesiskais regulējums paredzēts, jo profesionālās tālākizglītības programmas apsardzes pakalpojumu jomā ar otro profesionālās kvalifikācijas līmeni īstenošanas ilgums ir 480 stundas, bet ar trešo profesionālās kvalifikācijas līmeni – 960 stundas. Savukārt pirmā līmeņa profesionālās augstākās izglītības programmas „Organizācijas drošība” - īstenošanas ilgums ir 2 gadi un 3 mēneši (pilna un nepilna laika studijas), un apjoms ir 80 kredītpunkti (120 ECT). Otrā līmeņa profesionālās bakalaura studiju programmas “Organizācijas drošība” - īstenošanas ilgums ir 4 gadi (pilna laika studijas) vai 4 gadi un 3 mēneši (nepilna laika studijas), un apjoms ir 160 kredītpunkti (240 ЕСТ). Šādas izglītības programmas pēc satura pārsniedz Pamatlīmeņa zināšanu izglītības programmas apjomu, kas ir tikai 84 stundas.  Projektā paredzētā apsardzes sertifikāta derīguma termiņa pagarināšanas kārtība ir noteikta, ņemot vērā personas iegūto izglītību, kā arī to, vai persona apsardzes sertifikāta darbības (derīguma termiņa) laikā ir pilnveidojusi savas zināšanas un prasmes paredzētajos mācību kursos noteiktajā apjomā.  Lai pagarinātu apsardzes sertifikāta derīguma termiņu, personai nav nepieciešams kārtot pārbaudījuma, ja tā apguvusi Pamatlīmeņa zināšanu izglītības programmu 84 stundu apjomā vai profesionālās pilnveides izglītības programmu “Apsardzes darbs” (kods: 20P 861 00) 160 stundu apjomā un apsardzes sertifikāta derīguma termiņa laikā ir pilnveidojusi savas zināšanas un prasmes mācību kursos 80 stundu apjomā, vai arī personai ir Projekta 2.2., 2.3. un 2.4.apakšpunktā norādītā izglītība. Vienlaikus personai nepieciešams Projektā paredzētajā laikā iesniegt Valsts policijā iesniegums apsardzes sertifikāta derīguma termiņa pagarināšanai.  Ja minētie nosacījumi netiek izpildīti, persona apsardzes sertifikāta derīguma termiņu var pagarināt kārtībā, kāda ir noteikta attiecībā uz apsardzes sertifikāta saņemšanu.  Projekts paredz, ka apsardzes darbinieks var pilnveidot savas zināšanas un prasmes konkrētos mācību kursos noteiktajā apjomā, kas nodrošinātu apsardzes darbinieka kopējā sagatavotības līmeņa paaugstināšanu rīcībai dažādās situācijas. Darba grupā tika panākta vienošanās par mācību kursiem 80 stundu apjomā, kā arī par apgūstamajām mācību tēmām. Mācību kursu kopējais apjoms apgūstams vienā vai vairākās mācību tēmās. Mācību kursus personām ir tiesības apgūt visa mūža garumā neatkarīgi no iepriekš iegūtās izglītības.  Īstenot šo noteikumu paredzētos mācību kursus ir tiesības izglītības iestādēm, ja izglītības iestādes ir akreditētas atbilstoši normatīvo aktu prasībām un izglītības iestādes īsteno izglītības programmu kopās „Personu un īpašumu aizsardzība” vai „Organizāciju drošība”, vai “Civilā drošība un aizsardzība”.  Ņemot vērā darba grupā nolemto un saskaņā ar izstrādātu un apstiprinātu Programmas paraugu, Projekts paredz atteikties no praktisko iemaņu pārbaudes uzbrukuma atvairīšanas un aizturēšanas taktikas, iestrādājot attiecīgās izmaiņas teorētisko zināšanu pārbaudes daļas testa jautājumos, palielinot jautājumu skaitu un pārbaudījuma kārtošanai atvēlēto laiku. Atteikums no praktisko iemaņu pārbaudes ir saistīts ar dažādu apsargājamo objektu apsardzes organizēšanas specifiku. Ņemot vērā minēto, organizējot objektu apsardzi, apsardzes komersanti ir spējīgi izvērtēt nodarbināto apsardzes darbinieku fizisko sagatavošanas līmeni, novirzot uz konkrētu objektu apsardzi atbilstoši objektu specifikai sagatavotos apsardzes darbiniekus.  Projekts paredz, ka pārbaudījumu persona kārto patstāvīgi, bez citu personu vai palīgmateriālu palīdzības. Līdz ar to, lai fiksētu minētā fakta neievērošanu, kā arī nolūkā novērst iespējamas konflikta situācijas un korupcijas riskus, Projekts paredz pārbaudījuma norisi fiksēt, izmantojot videonovērošanu.  Pārbaudījuma kārtošana notiek Valsts policijas iestāžu telpās, līdz ar to videonovērošana notiks atbilstoši Ministru kabineta 2017.gada 17.marta noteikumos Nr.153 “Kārtība, kādā policija veic novērošanu, izmantojot tehniskos līdzekļus, kā arī šādas novērošanas rezultātā iegūto datu apstrādi” noteiktajam.  Videonovērošanas sistēmas iegādi, uzstādīšanu un uzturēšanu nodrošinās Iekšlietu ministrijas Informācijas centrs.  Projektā nav paredzēts mainīt pastāvošajā tiesiskajā regulējumā noteikto apsardzes sertifikāta izsniegšanas kārtību, apsardzes sertifikāta personalizācijas prasības, apsardzes sertifikāta dizainu, tajā attēlojamās un drukājamās informācijas apjomu, izvietojumu, sertifikāta numura piešķiršanas nosacījumus. Projektā tiek saglabāta iepriekš noteiktā atkārtota apsardzes sertifikāta vai tā dublikāta izsniegšanas kārtība.  Nodrošinot Apsardzes darbības likuma 15. un 16.pantu izpildi, informācija par personas sodāmību tiek pārbaudīta izmantojot Integrētajā iekšlietu informācijas sistēmā iekļautās ziņas. Sodāmība pārbaudāma gan apsardzes sertifikātu izsniedzot pirmreizēji, gan pagarinot tā termiņu vai izsniedzot atkārtotu apsardzes sertifikātu, vai tā dublikātu. Informācijas sistēmas lietošanas kārtību nosaka Iekšlietu ministrijas 2007.gada 5.septembra noteikumi Nr.49„Informācijas sistēmu lietošanas noteikumi Iekšlietu ministrijā un tās padotībā esošajās iestādēs.”  Vienlaikus Projekts paredz paaugstināt valsts nodevu apmērus, jo paredzēts modernizēt pārbaudījuma kārtošanas procesu un uzstādot videonovērošanas sistēmu. Aprēķinot valsts nodevas apmēru, tika izvērtēti attiecīgā pakalpojuma sniegšanai un katras nodevas administrēšanas nodrošināšanai nepieciešamie tiešie un netiešie izdevumi.  Projektā paredzēts pārejas periods, lai varētu uzstādīt videonovērošanas sistēmu un, lai izglītības iestādes atbilstoši Programmas paraugam varētu savlaicīgi izstrādāt un licencēt Pamatlīmeņa zināšanu izglītības programmu 84 stundu apjomā.  Ņemot vērā, ka personas līdz šo noteikumu spēkā stāšanās dienai būs apguvušas profesionālās pilnveides izglītības programmu „Apsardzes darbs” (kods: 20P 861 00) 160 stundu apjomā, tad Projektā Noslēguma jautājumos ir ietverts atsevišķs regulējums, kas paredz kārtību, kādā minētajām personām tiek izsniegti apsardzes sertifikāti. |
| 3. | Projekta izstrādē iesaistītās institūcijas | Iekšlietu ministrija, Valsts policija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas ir:  1) personas, kuras vēlas saņemt apsardzes sertifikātu;  2) apsardzes darbinieki;  3) izglītības iestādes, kas īsteno attiecīgas izglītības programmas un to izglītojamie.  Uz 2017.gada februāri valstī kopā ir 18859 personas, kurām izsniegti apsardzes sertifikāti. |
| 2. | Tiesiskā regulējuma ietekme uz tautsaimniecību un administratīvo slogu | Administratīvās izmaksas, kuras rada informācijas sniegšanas un uzglabāšanas pienākumi, nemainīsies. Līdz ar ko administratīvais slogs nepalielināsies.  Projektā paredzēts paaugstināt valsts nodevu apmērus. Nepieciešamību paaugstināt valsts nodevas likmes nosaka vajadzība pēc videonovērošanas sistēmas projektēšanas, uzstādīšanas, uzturēšanas un apkalpošanas, lai nodrošinātu pārbaudījuma kārtošanas modernizāciju.  Ar valsts nodevas paaugstināšanas palīdzību tiks veidota nopietnāka sabiedrības attieksme pret pārbaudījuma kārtošanu, samazinot to gadījumu skaitu, kad personas, kas pretendē uz apsardzes sertifikāta saņemšanu piesakās pārbaudījuma kārtošanai bez atbilstošām zināšanām. Saskaņā ar Valsts policijas rīcībā esošiem statistikas datiem 2016.gadā pārbaudījumu kārtoja 3040 cilvēki, no tiem 1302 cilvēki pārbaudījumu nenokārtoja.  Valsts nodevas paaugstināšana nevarētu būtiski negatīvi ietekmēt apsardzes darbības jomu, bet gan uzlabotu pārbaudījuma kārtošanas gaitu. Kalpotu kā papildu garants tam, ka pārbaudījumu kārtos personas ar spēcīgām zināšanām, kas kopumā paaugstinās apsardzes darbinieku tirgus reputāciju, stabilitāti un attīstību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **“III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018.gads** | **2019.gads** | **2020.gads** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo - 2017.gadu | izmaiņas, salīdzinot ar kārtējo - 2017.gadu | izmaiņas, salīdzinot ar kārtējo - 2017.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 98 311 | 24 867 | 59 680 | 59 680 | 59 680 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 98 311 | 24 867 | 59 680 | 59 680 | 59 680 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 69 750 | 0 | 18 311 | 0 | 0 |
| 2.1. valsts pamatbudžets | 69 750 | 0 | 18 311 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 28 561 | 24 867 | 41 369 | 59 680 | 59 680 |
| 3.1. valsts pamatbudžets | 28 561 | 24 867 | 41 369 | 59 680 | 59 680 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 24 867 | 41 369 | 59 680 | 59 680 |
| 5.1. valsts pamatbudžets | 24 867 | 41 369 | 59 680 | 59 680 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | ***Detalizēts ieņēmumu aprēķins:***  Saskaņā ar likumu „Par valsts budžetu 2017.gadam” un likumu “Par vidēja termiņa budžeta ietvaru 2017., 2018. un 2019.gadam” valsts budžeta ieņēmumi no valsts nodevas par kvalifikācijas pārbaudījumu kārtošanu un sertifikātu izsniegšanu apsardzes, ieroču un munīcijas aprites kārtības, pirotehnikas, spridzināšanas un detektīvdarbības jomā 2017.gadā plānoti 98 311 *euro* apmērā (ieņēmumu klasifikācijas kods 9.2.2.0.), tai skaitā:   1. ieņēmumi no valsts nodevas par apsardzes darbinieka kvalifikācijas pārbaudījuma kārtošanu, apsardzes sertifikāta, tā dublikāta un atkārtota apsardzes sertifikāta izsniegšanu un apsardzes sertifikāta derīguma termiņa pagarināšanu 67 560 *euro* apmērā; 2. ieņēmumi no valsts nodevām ieroču un munīcijas aprites kārtības, pirotehnikas, spridzināšanas un detektīvdarbības jomā 30 751 *euro* apmērā.   2017.gadā un turpmāk ik gadu plānots:  - izsniegto apsardzes sertifikātu skaits  (tajā skaitā, sertifikātu derīguma termiņa pagarināšana, dublikāta un atkārtota sertifikāta izsniegšana) – 1 912 *(precizētais skaits – 2 042);*  - apsardzes darbinieka kvalifikācijas pārbaudījumu skaits– 2 160.  Ņemot vērā, ka noteikumu spēkā stāšanās plānota 2017.gada 2.jūlijā, precizēts 2017.gadam plānotais ieņēmumu apmērs ir 123 178 *euro*, *(palielinājums 24 867 euro)* piemērojot gada pieciem mēnešiem precizēto izsniegto apsardzes sertifikātu skaitu un precizēto valsts nodevas summu (neizdarot grozījumus likumā “Par valsts budžetu 2017.gadam”, apstiprināto plānu precizēt nav iespējams).  Ieņēmumi no valsts nodevām 2018.gadā un turpmāk ik gadu – 157 991 *euro (apstiprināts\* – 98 311euro, palielinājums – 59 680 euro)*, tajā skaitā:   * ieņēmumi no valsts nodevas par apsardzes darbinieka kvalifikācijas pārbaudījuma kārtošanu:   40 *euro* x 2 160 pārbaudījumi = 86 400 *euro;*   * ieņēmumi no valsts nodevas par apsardzes sertifikāta izsniegšanu, tajā skaitā, pēc sertifikāta derīguma termiņa pagarināšanas, kā arī sertifikāta dublikāta vai atkārtota sertifikāta izsniegšana: * 20 *euro* x 2 042 sertifikāti = 40 840 *euro* ; * ieņēmumi no valsts nodevām ieroču un munīcijas aprites kārtības, pirotehnikas, spridzināšanas un detektīvdarbības jomā – 30751*euro.*   Aprēķinot precizēto valsts nodevas apmēru, tika izvērtēti attiecīgā pakalpojuma sniegšanai un katras valsts nodevas administrēšanas nodrošināšanai nepieciešamie tiešie un netiešie izdevumi, atalgojuma aprēķinā pielietots vidējais apmaksāto stundu skaits mēnesī – 168 (precizētā valsts nodevu apmēra detalizēts aprēķins pievienots pielikumā).  *\* Saskaņā ar likumu “Par valsts budžetu 2017.gadam”, likumu “Par vidēja termiņa budžeta ietvaru 2017., 2018. un 2019.gadam”.*  ***Detalizēts izdevumu aprēķins:***  Izdevumi plānoti Iekšlietu ministrijai budžeta apakšprogrammā:  **06.01.00 “Valsts policija”** – bāzes izdevumu 2017.gadā un turpmāk apstiprinātais plāns\* – 69 750 *euro.*  **02.03.00 “Vienotās sakaru un informācijas sistēmas uzturēšana un vadība”** –  2018.gadā – 18 311 *euro* (vienreizējie izdevumi)*,* tajā skaitā:   * 4 727 *euro* – videonovērošanas kameru, monitoru un nepārtrauktās barošanas bloku iegāde   (EKK 2312 “Inventārs”);   * 1 834 *euro* – tīkla rozešu datoriem, drukas iekārtām, videokamerām   iegāde  (EKK 2350 “Kārtējā remonta un iestāžu uzturēšanas materiāli”);   * 11 750 *euro* – PoE komutatora, datoru un video novērošanas sistēmas iegāde   (EKK 5238 “Datortehnika, sakaru un cita biroja tehnika”).  *\* Saskaņā ar likumu “Par valsts budžetu 2017.gadam”, likumu “Par vidēja termiņa budžeta ietvaru 2017., 2018. un 2019.gadam”.* | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Aprēķinā norādītie plānotie izdevumi pa izdevumu ekonomiskās klasifikācijas kodiem var tikt precizēti atbilstoši iepirkuma procedūras rezultātiem un faktiskajai situācijai.  Projektam pievienots Ministru kabineta protokollēmuma projekts, kas paredz, atbalstīt Iekšlietu ministrijas priekšlikumu likumprojektā “Par vidēja termiņa budžeta ietvaru 2018., 2019. un 2020.gadam” un likumprojektā “Par valsts budžetu 2018.gadam” paredzēt: valsts pamatbudžeta ieņēmumu no valsts nodevas par kvalifikācijas pārbaudījumu kārtošanu un sertifikātu izsniegšanu apsardzes jomā palielinājumu 2018.gadā un turpmāk katru gadu par 59 680 *euro*; dotācijas no vispārējiem ieņēmumiem un izdevumu palielinājumu Iekšlietu ministrijas budžeta apakšprogrammai 02.03.00 „Vienotās sakaru un informācijas sistēmas uzturēšana un vadība” 2018.gadā par 18 311 *euro*, lai nodrošinātu modernizētu apsardzes darbinieku kvalifikācijas pārbaudījumu kārtošanas procesu.” | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Projekts pirms izsludināšanas Valsts sekretāru sanāksmē tika ievietots Iekšlietu ministrijas tīmekļvietnē www.iem.gov.lv sadaļā “Sabiedrības līdzdalība”, aicinot sabiedrību rakstveidā izteikt savu viedokli par projektu līdz 2017.gada 26.maijam, kā arī elektroniski nosūtīts biedrībai “Drošības nozares kompāniju asociācija”, “Latvijas Drošības biznesa asociācija”, un “Apsardzes komersantu asociācija”, kā arī “Latvijas Apsardzes nozares darbinieku arodbiedrība”. Projekts pēc izsludināšanas Valsts sekretāru sanāksmē pieejams Ministru kabineta mājas lapā www.mk.gov.lv. |
| 3. | Sabiedrības līdzdalības rezultāti | Projekta izstrādes laikā tika saņemti biedrības “Latvijas Drošības biznesa asociācija” priekšlikumi precizēt Projekta 2.2., 2.3. un 2.4.apakšpunktu un 7.punkta redakciju.  Valsts policija 2017.gada 19. un 22.maijā un Iekšlietu ministrija 2017.gada 9.jūnijā organizēja sanāksmi ar apsardzes nozari pārstāvošajām nevalstiskajām organizācijām un ekspertiem. Kā rezultātā biedrības “Latvijas Drošības biznesa asociācija” priekšlikumi ir ņemti vērā un ir precizēta Projekta 2.2., 2.3. un 2.4.apakšpunktu un 7.punkta redakcija.  2017.gada 12.jūnijā Latvijas Apsardzes nozares darbinieku arodbiedrība, Apsardzes komersantu asociācija, Latvijas Drošības nozares kompāniju asociācija un Latvijas Drošības biznesa asociācija saskaņoja projektu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija un Iekšlietu ministrijas Informācijas centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav nepieciešams veidot jaunas, likvidēt vai reorganizēt esošās institūcijas. Projekts tiks īstenots esošo cilvēkresursu ietvaros, līdz ar to Valsts policijas un Iekšlietu ministrijas Informācijas centra cilvēkresursi netiks ietekmēti. |
| 3. | Cita informācija | Nav |

Anotācijas IV, V sadaļa - projekts šo jomu neskar.

Iekšlietu ministrs Rihards Kozlovskis

Vīza: Valsts sekretāra pienākumu izpildītājs Dimitrijs Trofimovs

Verņekovskis 67208100

vitalijs.vernekovskis@vp.gov.lv